UPDATE Preşedintele iranian Ebrahim Raisi şi ministrul său de externe, Hossein Amirabdollahian, şi-au pierdut viaţa în prăbuşirea elicopterului c
UPDATE
Preşedintele iranian Ebrahim Raisi şi ministrul său de externe, Hossein Amirabdollahian, şi-au pierdut viaţa în prăbuşirea elicopterului care îi transporta, într-o zonă muntoasă şi pe o vreme foarte rece, a declarat luni un oficial iranian, după ce echipe de căutare au localizat epava aparatului de zbor în provincia Azerbaidjanul de Est, informează Reuters.
„Preşedintele Raisi, ministrul de externe şi toţi pasagerii din elicopter au fost ucişi în prăbuşire”, a declarat pentru Reuters un înalt oficial iranian, sub rezerva anonimatului. Şi televiziunea de stat a Iranului a confirmat decesele preşedintelui şi ministrului de externe iranian. Acelaşi lucru l-a făcut şi agenţia de presă iraniană Mehr, care a relatat că „toţi pasagerii elicopterului care îi transporta pe preşedintele iranian şi ministrul de externe au devenit martiri”.
Anterior, un oficial iranian a declarat pentru Reuters că elicopterul în care se aflau Raisi şi Amirabdollahian era complet ars duminică, la locul prăbuşirii. Postul de televiziune de stat a difuzat imagini de la locul accidentului unde se putea observa cum elicopterul s-a izbit de un vârf de munte, fără să existe însă declaraţii oficiale privind cauza prăbuşirii.
Ales președinte în 2021, el a dus economia iraniană într-o criză majoră și a condus în paralel o represiune dură împotriva protestatarilor și a femeilor care au sfidat restricțiile islamice.
La un an după alegerea sa, clericul de rang mediu a ordonat înăsprirea legii hijabului și a castității, restricționând și mai mult îmbrăcămintea și comportamentul femeilor. La câteva săptămâni de la începerea represiunii, tânăra Mahsa Amini a murit în custodia poliției, după ce poliția morală a arestat-o pentru că purta un hijab „necorespunzător” și încălca legea actualizată.
—
Salvatorii caută un elicopter care s-a prăbușit duminică în nordul Iranului, în timp ce îl transporta pe președintele iranian Ebrahim Raisi, potrivit unor oficiali iranieni. Starea lui Raisi și a ministrului iranian de externe Hossein Amir Abdollahian, care se afla de asemenea la bord, rămâne necunoscută, în timp ce noaptea se lasă și temperaturile scad în zona muntoasă unde s-a produs accidentul aviatic.
Elicopterul s-a prăbușit în prima parte a după-amiezii în provincia iraniană Azerbaidjanul de Est, declanșând un efort masiv de căutare, inclusiv drone militare și zeci de echipe de salvare, potrivit presei iraniene. Însă, în ciuda orelor de căutări, echipele de urgență nu par să fi reușit până acum să ajungă la locul prăbușirii, pe fondul ceții și al frigului extrem.
Vreme rea după o vizită la granița dintre Iran și Azerbaidjan
Accidentul a avut loc în timp ce Raisi și Amir Abdollahian se întorceau de la o ceremonie de inaugurare a unui baraj la granița dintre Iran și Azerbaidjan, relatează IRNA. Alte două elicoptere din același convoi de demnitari au ajuns la destinație în siguranță, au precizat oficialii. Condițiile meteo din zonă au fost, cel mai probabil, motivul pentru prăbușirea elicopterului președintelui iranian.
Vremea rea și vizibilitatea redusă complică eforturile de salvare în zona rurală. Ministrul iranian al Sănătății, Bahram Eynollahi, a avertizat că la locul accidentului este foarte multă ceață, ceea ce îngreunează căutările salvatorilor. Tot mai multe rapoarte internaționale par să indice că președintele Iranului nu a supraviețuit accidentului aviatic.
Ebrahim Raisi, „Măcelarul din Teheran”
Raisi a fost „judecător” al unor tribunale excepționale care au condamnat mii de oameni la moarte. Potrivit Amnesty International, circa 5.000 de persoane au fost ucise la finalul anilor 1980 prin deciziile acestor tribunale, din care a făcut parte și Sayyid Ebrahim Raisolsadati, pe numele lui oficial.
„După ce liderul suprem de atunci al Iranului, ayatollahul Ruhollah Khomeini, a acceptat o încetare a focului mediată de ONU, membri ai grupului de opoziție iranian Mujahedeen-e-Khalq, puternic înarmat de Saddam Hussein, au trecut granița iraniană din Irak într-un atac surpriză. Iranul a contracarat asaltul lor.
Iranieii au deschis procese în acea perioadă, iar acuzații au fost rugați să se identifice. Cei care au răspuns „mujahedin” au fost trimiși la moarte, în timp ce alții au fost „convinși să curățe câmpuri minate pentru armata Republicii Islamice”, potrivit unui raport al Amnesty International din 1990. Grupurile internaționale pentru drepturile omului estimează că până la 5.000 de persoane au fost executate. Raisi a făcut parte din aceste comisii.
Printre cei uciși prin spânzurare erau și adolescenți. Unii au speculat că spânzurătoarea era preferată pentru că era mai silențioasă și nu atrăgea atenția vecinilor. Execuțiile în masă au luat sfârșit în septembrie 1988.
Raisi a sprijinit, de asemenea, serviciile de securitate când au reprimat orice disidență, după uciderea tinerei Mahsa Amini în 2022 și a protestelor care au urmat după această crimă.
În represiunea care a durat circa o lună au fost ucise peste 500 de persoane, alte peste 22.000 de persoane fiind reținute.
Președintele iranian – a cărui carieră a început în anii de după revoluția islamică din 1979 și care este un apropiat al liderului suprem, ayatollahul Ali Khamenei – a preluat puterea în urma unor alegeri din 2021, urmate de ani turbulenți de proteste și tensiuni. Este un extremist islamist.
La fel ca Ali Khamenei, Raisi a vorbit deseori în mod sfidător în timp ce Iranul, cea mai mare putere musulmană șiită, s-a aflat într-o confruntare tensionată cu dușmanii săi declarați, Statele Unite și Israelul.
Tribuna.US
Foto: Tasnim News